थके हुए खिलाड़ियों से अधिक अपेक्षा नहीं : फ्लेमिंग  
चेन्नई सुपर किंग्स के कोच स्टीफन फ्लेमिंग ने कहा कि चैंपियंस लीग में वह भारतीय खिलाड़ियों से अधिक अपेक्षा नहीं करेंगे, जो इंग्लैंड दौरे के कारण थके हुए हैं।
चेन्नई सुपर किंग्स के कोच स्टीफन फ्लेमिंग ने कहा कि चैंपियंस लीग टी-20 क्रिकेट टूर्नामेंट में वह भारतीय टीम के खिलाड़ियों से अधिक अपेक्षा नहीं करेंगे जो इंग्लैंड दौरे के कारण थके हुए हैं।  फ्लेमिंग ने पत्रकारों से कहा, इंग्लैंड दौरे से लौटने वाले खिलाड़ियों को अधिक अभ्यास के लिए नहीं कहा जा सकता। न ही उनसे अधिक अपेक्षा की जा सकती है। यह पूछने पर कि क्या दो बार की आईपीएल चैंपियन महेंद्र सिंह धोनी की टीम पिछली कामयाबी के कारण आत्ममुग्धता की शिकार हो सकती है, उन्होंने कहा, हमें इससे पहले और कामयाबी हासिल करनी होगी। मुझे नहीं लगता कि यह कोई मसला है। यदि कुछ और आईपीएल खिताब, जीते तो आत्ममुग्ध हो सकते हैं। लेकिन यह अच्छी समस्या होगी।  चेन्नई के सलामी बल्लेबाज मुरली विजय ने खिलाड़ियों की थकान के मसले को दरकिनार करते हुए कहा, हम पेशेवर हैं लिहाजा थकान को कारण नहीं बना सकते। हम बड़ा टूर्नामेंट खेलने जा रहे हैं। हमें एक टीम के रूप में खेलकर जीतना होगा।